**«Երևանի Լեոյի անվան №65 ավագ դպրոց»**

**Ուսուցիչների պետական պարտադիր**

**վերապատրաստման**

**դասընթաց 2022**

**Հետազոտական աշխատանք**

Թեմա՝ **Խմբային աշխատանքների դերն ու նշանակությունը ՝ համագործակցային ուսուցում։**

Հետազոտող ուսուցիչ՝ Գյուրջյան Հերմինե Հայկի

Արարատի մարզ Գոռավանի միջն․դպրոց

ԲՈՎԱՆԴԱԿՈՒԹՅՈՒՆ

Ներածություն

Գլուխ1.Խմբային աշխատանքների դերն ու նշանակությունը՝ համագործակցային ուսուցում

1.1.Համագործակցային ուսուցման հենակետային խմբեր 1.2.Համագործակցային ուսուցման կազմակերպումը

1.3.Համագործակցային ուսուցման տեխնոլոգիա

1.4. Համագործակցային ուսուցման տարրերը

1.5.Համագործակցային  տեխնոլո գիայում  կիրառվող  մեթոդները  և հնարները

Գլուխ2. Համագործակցային քննարկում

2.1.Դերախաղը՝ որպես ուսուցման եղանակ

2.2.Կագանի մեթոդով համագործակցային ուսման եղանակը

2.3.Համագործակցային ուսման հիմնական սկզբունքները

2.4. Համագործակցային դասի պլան

Եզրակացություն

Օգտագործված գրականության ցանկ

ՆԵՐԱԾՈՒԹՅՈՒՆ

Աշխարհը փոխվում է արագընթաց տեմպերով և անկանխատեսելիորեն: Տեղեկատվությունն ու գիտելիքները ձևավորում են մեր աշխարհայացքը: Այն ինչ մի ժամանակ թվում էր հավերժական ու անփոփոխ, այսօր միայն հարաբերական է կամ նույնիսկ ամբողջությամբ՝ սխալ: Անձի զարգացումը պահանջում է որոշակի պայմաններ և ջանքեր: Հայտնի է, որ երեխաները սովորում են արդյունավետ կերպով, եթե նրանք հնարավորություն ունեն հետևել հետաքրքրություններին, կատարել ընտրություն, ակտիվ համագործակցել միմյանց հետ: Ուսուցման, կրթության, քննադատական մտածողության նկատմամբ կրտսեր դպրոցականների ցանկությունն ու սերը ստեղծագործական և ակտիվ ուսուցման միջոցով զարգացնելը դաստիարակում է սոցիալապես պատասխանատու անհատներ, խրախուսում է աշակերտներին օգտագործել ուսուցման տարբեր ձևեր: Կրթության ոլորտի աշխատողները ամենուրեք գիտակցում են, որ դասավանդման և ուսուցման հնացված ձևերը այլևս անկարող են ստեղծել ու զարգացնել գիտելիքներ ու հմտություններ, որոնք անհրաժեշտ են քաղաքացուն գիտելիքների տնտեսության մեջ բարեկեցիկ կյանքով ապրելու համար: Հետրաբար ինչպես Հայաստանում, այնպես էլ ամենուրեք, դպրոցում անհրաժեշտ են դասավանդման և ուսուցման այլընտրանքային նոր մոտեցումներ:Այս կապակցությամբ մշակվում են ուսումնական գործընթացի կազմակերպման նոր, արդիական մոտեցումներ, իրականացվում է երեխաների հետ աշխատանքի նոր մեթոդների և ձևերի ակտիվ որոնում, որը նպաստում է սովորողի խոսքի, լեզվամտածողության զարգացմանը, հասակակիցների փոքր խմբում իր կարծիքը, ցանկությունները, պահանջմունքները ընկալող, բավարարող անհատի ձևավորմանը, ինչով էլ պայմանավորված է հետազոտության մեր կողմից ընտրված թեմայի արդիականությունը:Դասավանդման խնդիրների լուծման նպատակով համագործակցային ուսուցումը ուսուցիչների կողմից փորձարկվող միջոցներից մեկն է: Չնայած իր տարածմանը ուսուցիչների շրջանում և երկարատև պատմությունը, այն չի գտել լայն կիրառում: Դրա պատճառն ամենևին սովորողների առաջընթացի և ընդհանուր զարգացման վրա համագործակցային ուսուցման դրական ազդեցության վկայությունների բացակայությունը չէ:Իրականում, համագործակցային ուսուցումը ժամանակակից կրթության, դասավանդման և ուսուցման ամենաշատ ուսումնասիրված ոլորտներից մեկն է: Կարճ ասած՝ հասարակությունում անհրաժեշտ գիտելիքների և հմտությունների ուսուցման վերաբերող հետազոտությունների արձագանքները բավական խոստումնալից են:

**Գլուխ1.**

**Խմբային աշխատանքների դերն ու նշանակությունը՝ համագործակցային ուսուցում**

Ուսուցումը մանկավարժական գործընթաց է, որտեղ սովորողներն ուսուցչի օգնությամբ ձեռք են բերում գիտելիքների համակարգված կիրառման փորձ և կարողություններ: Ուսուցումը երկկողմանի գործընթաց է, որը միավորում է ուսուցչի գործունեությունը (ուսուցում) և աշակերտի գործունեությունը (ուսումնառություն): Ուսուցման արդյունքներն են ընդհանուր կրթության ստացումը, աշակերտների գիտական աշխարհայացքի ձևավորումը, հետագա կյանքին նախապատրաստումը: Ուսուցիչը պետք է իմանա ուսուցման և գիտելիքների յուրացման գործընթացի հոգեբանական օրինաչափությունները, միտք, մտածողություն, խոսք զարգացնի, ձևավորի հասարակության մեջ սովորողին ապրելու համար միշտ անհրաժեշտ շփվելու, հաղորդակցվելու, լսելու, համագործակցելու, միմյանց հետ հաշվի նստելու, նպատակին ուղղված գործողություններ պլանավորելու, իրագործելու սոցիալական կարողություններ, հմտություններ, արժեքներ: Խմբային քննարկումների կիրառումը սկսվում է դեռևս անտիկ դարաշրջանից: «Թալմուդը հասկանալու համար պետք է ընկեր ունենալ»,- գրված է Թալմուդում: 17- րդ դարում Կոմենսկին հավաստում էր, որ սովորողները շահում են, երբ սովորում են միասին: Խմբային քննարկումների հիմքում ընկած են հիմնականում սոցիալական փոխկախվածության, ճանաչողության զարգացման, վարքագծային ուսումնառության տեսությունները: Հաճախակի կիրառվող խմբային քննարկումների արդյունքում նախ ձևավորվում, ապա զարգանում են կրտսեր դպրոցականի լեզվամտածողությունը, բանավոր խոսք մշակելու, կառուցելու, ներկայացնելու, հիմնավորելու, ինչպես նաև հասակակիցների խմբի հետ հարաբերվելու սոցիալական կարողություններն ու հմտությունները: Ուսումնական գործընթացում աշակերտական խումբը դիտարկվում է որպես դինամիկ ամբողջություն, որտեղ շեշտադրվում է ընդհանուր նպատակից բխող փոխկախվածությունը. խմբի անդամներից մեկի վիճակի փոփոխությունը հանգեցնում է մյուսների վիճակների փոփոխության, իսկ ներխմբային լարումը կամ ջանքերի միավորումը հանգեցնում է խմբի ընդհանուր նպատակի իրականացմանը: Վիգոտսկին ասում էր, որ գիտելիքին հատուկ է սոցիալական որոշակի բնութագիր, և այն ծնվում է ծագած խնդիրների ըմբռնման և լուծման ընթացքում գործադրած համատեղ ջանքերով: Նյութը վերապատմելու կամ վերաշարադրելու ընթացքում սովորողներն արդեն ձևավորված ճանաչողական կառուցվածքներում որոշակի փոփոխություններ են կատարում: Հետևաբար, ըստ Վիգոտսկու, մտավոր աշխատանքի լավագույն ձևը սովորածն ընկերոջը բացատրելն է : Խմբային ուսումնառության տեսության կողմնակիցները շեշտադրում են խմբի աշխատանքի արդյունքի խրախուսումը, որը դրդապատճառ կամ շարժառիթ (մոտիվացիա) է դառնում ուսուցման գործընթացի համար: Ուսումնական նյութը բաժանվում է տրամաբանական հաջորդականություն ներկայացնող փոքրիկ մասերի՝ քայլերի: Պատասխանելով համեմատաբար պարզ և հեշտ մի քանի հարցերի՝ աշակերտները խրախուսանք են ստանում, ինչը դառնում է ուսուցման գործընթացը շարունակելու և նյութն ամբողջությամբ յուրացնելու խթան: Խմբում սոցիալական փոխկապվածութ- յան գաղափարը ամբողջացրին Ջոնսոն եղբայրները: Նրանք զարգացրին «Սոցիա- լական փոխկախվածության» տեսությունը՝ նշելով սոցիալական փոխկախվածության ազդեցությունը սովորողի նվաճումների, փոխհարաբերությունների, հոգեբանական առողջացման և սոցիալական զարգացման վրա՝ միջանկյալ փոփոխությունների միջոցով: Խմբային աշխատանքի միջոցով սովորողի ուսուցման կարևորագույն ձեռքբերումներն են.

• անձի զարգացումը և անհատականության ձևավորումը

•սովորողների լեզվամտածողության, բանավոր խոսք մշակելու, կառուցելու, ներկայացնելու, հիմնավորելու կարողությունների զարգացումը

•հոգեբանական և ֆիզիկական առողջության ապահովումը

• սթրեսի հաղթահարումը

• խմբում աշխատելու, ընկերոջը լսելու, նրա հետ համագործակցելու սոցիալական հմտությունների ձևավորումը

•շրջապատողների հետ առողջ փոխհարաբերությունների կառուցումը:

Խմբային քննարկումների միջոցով ուսուցումն ակնկալում է ուսուցչի դերի փոփոխություն. ուսուցիչն առաջնորդում և ուղղորդում է դասարանը՝ ստեղծելով փոխադարձ վստահության մթնոլորտ և համագործակցությունը խթանող միջավայր: Ուսուցիչը հրամայողից վերափոխվում է հրահանգչի, աջակցողի և դիտարկողի: Խմբային ուսուցման ընթացքում ուսուցիչը իրականացնում է առաջադրանքների պլանավորում, սովորողների խմբերի ձևավորում, սովորողների տեղաբաշխում, առաջադրանքի ներկայացում, խմբային աշխատանքի կազմակերպում, ինչպես նաև անհրաժեշտության դեպքում միջամտություն, սոցիալական հմտությունների զարգացման հարցում օգնություն, գնահատում: Լ.Ս.Վիգոտսկին է առաջ քաշել երեխայի հոգեկան զարգացման մեջ կրթության և դաստիարակության ղեկավարող նշանակության գաղափարը. կրթությունը գնում է զարգացման առջևից և տանում է նրան: Առանց ուսուցման չի կարող լինել լիարժեք զարգացում: Ուսուցումը չի ժխտում զարգացման ներքին օրինաչափությունները: Արդյունքում՝ անձի մոտ ի հայտ են գալիս այս կամ այն հատկանիշները, որոնք նրա հետագա ամբողջ կյանքում ուղեկցում են նրան: Կրտսեր դպրոցական տարիքում երեխաների ֆիզիկական, հոգեբանական զարգացումը տարբերվում է իր առանձնահատկությամբ: Հենց այս տարիքում է, որ գիտական-ստեղծագործական ունակությունների զարգացումը կարևոր է: Հայտնի է, որ որոշակի մանկավարժական պայմանների ուսուցման մեթոդների, հնարների համապատասխանությունն ապահովելը ուսումնառության որակի բարձրացման գործոններից մեկն է։ Այն բերում է անհրաժեշտ գիտելիքների ամուր յուրացմանը, ուսումնական գործընթացում ուսուցիչ-աշակերտ համագործակցության միասնական նպատակին։ Ուսուցման նկատմամբ աշակերտների վերաբերմունքը որոշելու մեկ այլ գործոն է ուսուցչի անձը: Ուսուցչի անձնային հատկանիշները, դասի ընթացքում նրա գործունեությունը, անձնական օրինակը գիտելիքի նկատմամբ կրտսեր դպրոցականի հետաքրքրության առաջացման հիմնական աղբյուրն է: Կրտսեր դպրոցականի համար խիստ կարևոր է և ուսուցչի հեղինակությունը, և աշակերտների հանդեպ նրա վերաբերմունքը, շփման, հաղորդակցման ոճը, անձնական օրինակը, վստահությունը։ Ուսուցումը և ուսումնական նյութի ընկալումը կատարվում է ավելի արդյունավետ, եթե երեխան ցույց է տալիս հետաքրքրություն, ակտիվ է նոր գիտելիքների ձեռքբերման գործընթացում: Այս երևույթը մանկավարժական տեսության մեջ կոչվում է ուսուցման մեջ սովորողների ակտիվության և ինքնուրույնության սկզբունք: Աշակերտի կողմից հասարակական մշակույթի նվաճումների յուրացումը միշտ գործուն բնույթ է կրում: Եթե կրտսեր դպրոցականը պասիվ չէ այդ գործընթացում, այսինքն՝ չի հարմարվում սոցիալական միջավայրի պայմաններին, ապա հանդես է գալիս որպես դրա փոխակերպման ակտիվ սուբյեկտ, վերարտադրում և իր մեջ ներքնայնացնում է մարդկային ունակություններ, արժեքներ մասնավորապես՝ ճանաչողական և սոցիալական ակտիվություն, իսկ դա կապված է ուսումնական գործընթացի կազմակերպման եղանակից, ուսուցչի մոտեցումներից, օգտագործվող մեթոդներից։ Աշակերտի ակտիվությունն ապահովող ինտերակտիվ մեթոդները նպաստում են ուսումնական գործընթացի արդյունավետությանը: Վարքագծային առանձնահատկությունների ձևավորումը տեղի է ունենում սոցիումում՝ հանրային փորձի յուրացմամբ։ Ն.Ֆ.Տալիզինան գրել է. «Մարդը չի ծնվում պատրաստի տրամաբանական լեզվամտածողությամբ, աշխարհի մասին պատրաստ գիտելիքներով: Բայց նա կրկին չի հորինում ոչ տրամաբանական մտածողության օրենքները, ոչ էլ հասարակությանը հայտնի բնության օրենքները։ Այս ամենը նա յուրացնում է կյանքի ընթացքում» ։ Դպրոցում կրտսեր դպրոցականի ուսումնական գործընթացի կազմակերպման խնդիրներին, ձևերին, սովորողի ակտիվությունն ապահովող մեթոդների կիրառությանը մեծ ուշադրություն է դարձվում: Հատկապես ակտիվորեն դրանով սկսեցին զբաղվել մանկավարժական տեխնոլոգիաների զարգացման վերջին տարիներին ։ Սկզբնական կրթության պետական չափորոշչային պահանջը ներկայացվում է աշակերտի լեզվամտածողության, բանավոր և գրավոր խոսքի, շփման, հաղորդակցման, խմբում աշխատելու, քննարկումներին ակտիվ մասնակցելու, անհատական սոցիալական հատկանիշների զարգացմանը: Չափորոշչային պահանջն իր մեջ ներառում է. կրտսեր դպրոցականի ինքնազարգացման պատրաստվածություն ու կարողություն, սովորելու և ճանաչելու մոտիվացիայի ձևավորում, սովորողների արժեքային- իմաստային դիրքորոշումներ, որոնք արտացոլում են անհատական, անձնային դիրքորոշումները, սոցիալական իրավասությունները, անձնային որակները, քաղաքացիական ինքնության հիմքերի ձևավորումը: Տարրական դպրոցում ուսումնական գործունեությունը կամ ուսուցման գործընթացը իրականացվում է տարբեր ուղղություններով, ուստի կարևոր է, որ այդ գործընթացները վերահսկվեն մեծահասակների կողմից: Միայն այս դեպքում հնարավոր է հասնել լավ արդյունքների աշակերտի անձի զարգացման գործում: Փորձառու ուսուցչի օգնությամբ, կրտսեր դպրոցական տարիքին բնորոշ երեխայի գործունեության արդյունքում կարող է իրականացվել արդյունավետ ուսուցում: Համակարգված գործունեության մոտեցումը բարձրացնում է ուսումնական գործընթացի արդյունավետությունը և համապատասխանում կրտսեր դպրոցականին բնորոշ տարիքային առանձնահատկությունների պահանջներին: Ժամանակակից տարրական կրթությունը հիմք է ստեղծում երեխայի ուսումնական գործունեության, ուսումնական և ճանաչողական մոտիվացիայի, ուսումնական նպատակներ սահմանելու, իրականացնելու, պլանավորելու, վերահսկելու և գնահատելու կարողություններ և արդյունք ձևավորելու համար: Հենց դպրոցական ուսուցման սկզբնական աստիճանն է, որ պետք է ապահովի սովորողների ճանաչողական մոտիվացիան և հետաքրքրությունները, ուսուցչի և դասընկերների հետ համատեղ ուսուցման և համագործակցության պատրաստակամությունը և ունակությունը, ձևավորեն հասարակության հետ անձի հարաբերությունները պայմանավորող հանդորժողականություն, համագործակցելու պատրաստակամություն, ընկերոջը լսելու, օգնելու բարոյական վարքագծի հիմունքներ: Ժամանակակից տարրական կրթության բովանդակության առանձնահատկությունը ոչ միայն այն հարցի պատասխանն է, թե կրտսեր դպրոցականն ինչ պետք է իմանա, այլև շփման, հաղորդակցման ճանաչողական, կարգավորման անհատական, ոլորտներում համընդհանուր ուսումնական գործողությունների ձևավորումը, որն ապահովում է հիմք ինքնուրույն ուսումնական գործունեության կազմակերպման ունակության հետագա զարգացման համար : Կրտսեր դպրոցական տարիքում շարունակվում է երեխայի անձի սոցիալ-անձնային զարգացումը։ Այս տարիքային շրջանը բնութագրվում է շրջապատող մարդկանց, հասակակիցների և մեծահասակների մասին պատկերացումների բավականին գիտակցված համակարգի, սոցիալական և միջանձնային հարաբերությունների, բարոյահոգեբանական նորմերի հաստատումով, որի հիմքի վրա կառուցվում են հասակակիցների, մեծահասակների, հարազատների և այլոց հետ փոխհարաբերություններ, շփումներ, կապեր: Երեխայի ինքնագնահատականը, մնալով բավականին լավատեսական և բարձր, դառնում է ավելի օբյեկտիվ և ինքնաքննադատական ։ Տ.Ս.Պանինան և Լ.Ն.Վավիլովան գտնում են, որ ուսուցումը պետք է հետաքրքիր լինի երեխայի համար, բայց միևնույն ժամանակ պետք է երեխաներից պահանջվի և նրանց համար ոչ հետաքրքիր, բայց անհրաժեշտ, պարտադիր առաջադրանքների ճշգրիտ կատարում՝ ոչ չափից ավել շեղվելով, ոչ էլ մյուս կողմը ծանրաբեռնելով, խթանելով ակամա (պասիվ) ուշադրությունը, զարգացնել կամայական (ակտիվ) ուշադրությունը, որը թեև դեռևս թույլ է կրտսեր դպրոցական տարիքի երեխայի մեջ, բայց կարող է, և, պետք է զարգանա և ամրապնդվի վարժությունների միջոցով : Խմբային ակտիվ մեթոդները ենթադրում են տարբեր ինտերակտիվ խաղերի, ակտիվացնող վարժությունների կիրառում և օգնում են պահպանել ընդհանրացման կարողությունները ավելի բարձր մակարդակի վրա: Ինտերակտիվ ուսուցման մեթոդները օգնում են երեխաներին հայտնագործություն կատարել, տեսնել և հաստատել հարաբերություններ, կապ ուսումնասիրվող նյութի և կյանքի միջև, ամփոփել կամ մասնատել որոշ փաստեր, եզրակացություններ անել: Այսպիսով, տեսնում ենք, որ կրտսեր դպրոցականները ունեն մի շարք հոգեբանական առանձնահատկություններ, որոնց հաշվառմանը, մշակմանը և կատարելագործմանը սկզբունքորեն նպաստում են խմբային աշխատանքի կազմակերպման մեթոդների կիրառումը, ինչը կարևոր է կրտսեր դպրոցականի անձը զարգացնող ուսումնական գործընթացի կազմակերպման համար Խմբային արդյունավետ աշխատանքի կազմակերպման մեթոդների տեղին, նպատակային, հիմնավորված օգտագործման համար, այդ թվում նաև նյութի ողջ անհրաժեշտ ծավալն ընդգրկելու համար, անհրաժեշտ է մանրակրկիտ պլանավորել խմբային աշխատանքը. օգտագործել մեթոդներ, որոնք համապատասխանում են աշակերտների տարիքին, ինտերակտիվ մեթոդիկաների հետ աշխատելու փորձին, սովորողների համար ընտրել այնպիսի ինտերակտիվ վարժություններ, որոնք նրանց կտային թեմայի յուրացման «բանալին», հաշվի առնել յուրաքանչյուր երեխայի աշխատանքի տեմպն ու ունակությունները, մեկ պարապմունքում օգտագործել երկու-երեք (առավելագույնը) ինտերակտիվ մեթոդ: Սկզբում օգտագործել պարզ ինտերակտիվ մեթոդներ՝ աշխատանք զույգերով, փոքր խմբով, «մտագրոհ», «միկրոֆոն», իսկ հետո ավելի բարդ :

**1.1.Համագործակցային ուսուցման հենակետային խմբեր**

Համագործակցային հենակետային խմբերը կայուն անդամներով երկարաժամկետ, տարասեռ /հետերոգեն/ խմբեր են, որոնց անշխատանքը տևում է ողջ դասընթացի կամ ծրագրի շրջանակներում:Այս խմբերի անդամները աջակցում, օգնում և խրախուսում են՝ նպաստելով առաջադրանքի կատամանը և գիտելիքների ձեռքբերմանը: Այն ներառում է բացակա ընկերներին աջակցելը, անցած նյութը բացատրելը, տնային հանձնարարությունները կատերելու հարցում օգնելը և այլն: Դրանք մշտական են/ գործում են մեկից մի քանի տարի/ և ապահովում են երկարաժամկետ, հոգատար, գործընկերային փոխհարաբերություններ: Խմբերը անց են կացնում պաշտոնական հանդիպումներ՝ յուրաքանչյուր անդամի ակադեմիական առաջընթացը քննարկելու, միմյանց աջակցություն և օգնություն տրամադրելո համար, ինչպես նաև համոզվելու, որ յուրաքանչյուր անդամ կատարում է հանձնարարությւոնները և ունի բավարար առաջընթաց ակադեմիական ծրագրի շրջանակներում: Ոչ պաշտոնապես անդամները համագործակցում են ամեն օր՝ դասերի ընթացքում և դասամիջոցներին, քննակում են հաձնարարությունները և օգնում միմյաց՝ կատարել տնային աշխատանքները: Հենակետային խմբերն ունեն անձնական պատասխանատվություն՝ լսել և սատարել խմբի անդամին, երբ վերջինս ունի անձնական բնույթի խնդիրներ: Որքան մեծ է դասարանը կամ դպրոցը և բարդ ու դժվարին առարկան, այնքան ավելի կարևոր է հենակետային խմբեր ունենալը:Համագործակցային ուսուցման ընթացքում խմբի յուրաքանչյուր անդամ կամ ամբողջ դասարանը ակտիվորեն ներգրավված են ուսուցման մեջ, իսկ նոր գիտելիքը մշակվում ու յուրացվում են հենց աշակերտների միջոցով:

Համագործակցային ուսուցման ընթացքում կարևորվում է ոչ միայն ակադեմիական գիտելիքների և հմտությունների ձեքբերումը, այլև խմբային գործընթացի մշակման միջոցով հմուտ համագործակցողների /համագործակցային հմտություններ կիրառողներ/ և գիտելիքների ակտիվ կիրառողներ / մտածողության հմտություններ կիրառողներ/ ձևավորելը: Համագործակցային ուսուցումը մեծացնում է նաև սովորողների ինքնուրույնությունը և պատասխանատվությունը /ինքնաճանաչման և ինքնուղղորդման հմտություների կիրառումը/:

**1.2.Համագործակցային ուսուցման կազմակերպումը**

Համագործակցային մանկավարժության նպատակն այնպիսի մեթոդների կիրառումն է, որոնք ուսման գործընթացը վերածում են սոցիալական շփման։ Հիմնական իմաստն աշակերտների՝ որպես գործընկերների խմբի համագործակցությունն է: Գոյություն ունեն համագործակցային կրթության և ուսուցման բազմաթիվ մեթոդներ (նախագծերի մեթոդը, քննարկումը, խնդիրների լուծման վրա հիմնված և դիտարկման միջոցով իրականացվող ուսումը և այլն)։ Այս մեթոդներից յուրաքանչյուրի համար գոյություն ունեն համատեղ աշխատանքի տարատեսակ եղանակներ, վարժություններ և առաջարկություններ։ Համագործակցային մեկ ճիշտ մեթոդ գոյություն չունի, սակայն կա համագործակցային մի քանի եղանակ, և ավելին՝ ներկայումս գոյություն ունեն հարյուրավոր վարժություններ և կազմակերպման եղանակներ։ Հետևաբար, ուսուցիչները կարող են այս կամ այն մեթոդը որդեգրելու փոխարեն ընտրել տվյալ մանկավարժական իրավիճակին համապատասխանող լուծում, իսկ այլ իրավիճակում՝ կիրառել այլ լուծումներ։

**1.3.Համագործակցային ուսուցման  տեխնոլոգիա**

* անձի զարգացում և անհատականության ձևավորում
* հոգեբանական և ֆիզիկական առողջության ապահովում
* սթրեսի հաղթահարում
* առողջ փոխհարաբերությունների դրսևորում

1.4.Համագործակցային ուսուցման տարրերը

* դրական փոխկախվածության ապահովում
* դեմ առ դեմ փոխազդեցություն
* անհատական հաշվետվություն և պատասխանատվություն
* միջանձնային կամ փոքր խմբերով աշխատանքի հմտություններ
* խմբային գործընթացի մշակում
* փոխներգործուն կամ ինտերակտիվ առաջադրանքի կատարում:

**1.5.Համագործակցային տեխնոլո գիայում կիրառվող**

**մեթոդները և հնարները**

* Թիմային առաջադիմություն
* Խճանկար
* Պատկերասրահում
* Խմբային հետազոտություն

Բացի գիտելիք փոխանցելուց, այս եղանակը նպատակ է հետապնդում զարգացնել աշակերտի՝ խնդիրներ լուծելու և համագործակցելու կարողությունները: Խնդիրների լուծման վրա հիմնված ուսման դեպքում աշակերտը պետք է ինքնուրույն հետազոտություն իրականացնի, կարողանա ըմբռնել խնդրի էությունը, ինչպես նաև ունենա ՏՏ ոլորտում որոշ գիտելիքներ. ուսման այս մեթոդի նպատակներից է նաև նշված կարողությունների զարգացումը։ Այս դեպքում ուսուցիչը կատարում է համակարգողի կամ խորհրդատուի դեր։ Խնդիրների լուծման վրա հիմնված ուսուցումն աշակերտներին սովորեցնում է, թե ինչպես է պետք սովորել։ Աշակերտները սովորում են խմբի անդամների հետ համագործակցությամբ՝ լուծումներ գտնելով իրական կյանքից վերցված խնդիրների համար։ Միաժամանակ նրանք սովորում են, թե ինչպես առավելագույնս արդյունավետ համակարգեն իրենց ուսման գործընթացը։ Այս մեթոդի հիմնական իմաստն այն է, որ աշակերտի կարողություններն օգտագործվում են ոչ թե պատրաստի գիտելիք տրամադրելու, այլ գիտելիք քաղելու նպատակով։ Այն դասարաններում, որտեղ աշակերտներն այս մեթոդն են կիրառում, նրանք հասկանում են, թե ինչպես է ուսումը դառնում գիտելիքի որոնման գործընթաց։ Աշակերտների մոտ ձևավորվում է քննադատական մտածելակերպ, որն իրենց հնարավորություն է տալիս ձեռք բերվող տեղեկությունները փոխկապակցել այն նպատակի հետ, որի իրականացման համար կարող են օգտագործվել այդ տեղեկությունները: Խնդիրների լուծման և ուսման գործընթացի հաջողությունը կախված է աշակերտների դպրոցական և արտադպրոցական արդյունավետ աշխատանքից։ Առաջադրանքների խմբային կատարումը խնայում է ժամանակը և զարգացնում է խմբի անդամների շփման և բանավոր խոսքի կարողությունները։

Խնդիրների լուծման վրա հիմնված ուսումը նորարարական մեթոդ է, որի դեպքում օգտագործվում են նոր նյութը լուծում պահանջող խնդրի տեսքով ներկայացման մանկավարժական կառուցողական մեթոդներ։

**Այս մեթոդի կիրառման հիմնական քայլերն են՝**

ա) առաջադրանքի սահմանումը

բ) տեղեկությունների որոնման տարատեսակ ռազմավարությունները

գ) տվյալներ և տեղեկություններ ստանալու մատչելիությունը

դ) տեղեկությունների օգտագործումը և խնդիրների լուծումը

ե) սինթեզը

զ) գնահատումը:

**Գլուխ 2.Համագործակցային քննարկում**

Համագործակցային քննարկումը աշակերտների հաղորդակցման և ճարտասանական կարողությունները զարգացնելու լավ եղանակ է։ Քննարկման ընթացքում բոլոր մասնակիցները հնարավորություն ունեն խոսելու (պայմանով, որ սահմանված կանոնները պահպանվում են)։

***Այս եղանակի փուլերն են՝***

ա) քննարկումը վարողն առարկայի վերաբերյալ հակասական հայտարարություններ է անում։Այդ հայտարարությունները փակցված են սենյակի տարբեր մասերում

բ) յուրաքանչյուր աշակերտ, ըստ իր կարծիքի/ընկալման, կանգնում է այդ հայտարարություններից մեկի մոտ

գ) քննարկման համար խմբեր ձևավորելուց հետո վարողը ժամանակ է սահմանում հնչեցված հայտարարությանը կողմ փաստարկները ներկայացնելու համար

դ) փաստարկները պատրաստելուց հետո յուրաքանչյուր խումբ ընտրում է իր խոսնակին

ե) խոսնակները նստում են սեղանի շուրջ և ստանում այսպես կոչված «քննարկման խաղանիշեր» (3-6 հատ՝ կախված քննարկման համար սահմանված ժամանակահատվածից և մասնակիցների թվից)

զ) Խմբի անդամները շարվում են իրենց խոսնակի հետևից և նույնպես խաղանիշեր են ստանում: Խաղանիշերն օգտագործվում են հետևում կանգնած աշակերտներին քննարկման մեջ ներգրավվելու նպատակով: Որպես այլընտրանք, խմբի անդամներն իրենց խաղանիշերը կարող են տալ իրենց խոսնակին, եթե վերջինս սպառել է իր բոլոր խաղանիշերը, սակայն դեռևս ներկայացնելու փաստարկներ ունի:

է) Իր փաստարկներից յուրաքանչյուրը ներկայացնելիս խոսնակն իր խաղանիշերից մեկը դնում է սեղանի կենտրոնում։ Խաղանիշերը որոշում են ելույթների թիվը։ Մեկ փաստարկի գինը մեկ խաղանիշ է։ Այս եղանակն օգտագործելով՝ ուսուցիչը ոչ միայն կառավարում է քննարկման ժամանակը, այլև աշակերտներին սովորեցնում է իրենց փաստարկները ձևակերպել հստակ և հակիրճ։

**2.1.Դերախաղը՝ որպես ուսուցման եղանակ**

Ստեղծագործական դերախաղը գիտելիքն անձնավորելու փորձ է։Որպես հիմնական հասկացություններ հանդես են գալիս դերը և նույնացումը։ Դա նշանակում է, որ աշակերտները դեր են խաղում՝ փորձելով պատկերացնել, թե ինչ կանեին տվյալ դերում կամ իրավիճակում հայտնվելու դեպքում։ Կախված առաջադրանքից՝ նրանք կարող են մարմնավորել հենց իրենց՝ որոշակի իրավիճակում: Բայց նույնիսկ վերջին դեպքում աշակերտի անձը փոխազդեցության մեջ է մտնում իր կողմից մարմնավորվող կերպարի հետ։ Ահա թե ինչպես, իդեալական դեպքում, նրանք կարող են հասկանալ խնդիրը սեփական փորձառության միջոցով։

*Տարբեր իրավիճակային վարժությունների համար անհրաժեշտ է ցուցաբերել էմպատիայի տարբեր աստիճաններ։ Օրինակ՝*

ա) էմպատիան բարելավելուն ուղղված պարզ վարժություններ

բ) դիլեմաներ, որոշումների կայացում

գ) համատեղ որոշումներ

դ) ներկայացման պատրաստում

ե) հայտնի պատմությունների ներկայացում դերախաղի միջոցով

զ) իրավիճակային խաղեր

է) ուսումնավարժանք

ը) լուսանկարների պաստառ/հավաքածու/

թ) դատախաղ

ժ) բանավեճ

Դերախաղի, ինչպես նաև գործնական աշխատանքի վրա հիմնված մեթոդի դեպքում հարց է ծագում՝ արդյոք այն պետք է նախորդի, թե՞ հաջորդի ուսուցչի կողմից նոր թեմայի ներկայացմանը (եթե, իհարկե, նման ներկայացումը տեղի է ունենում դասի ընթացքում): Համաձայն ավանդական տեսակետի, դերախաղը խաղ է, որը պետք է անցկացնել միայն լուրջ աշխատանքն ավարտելուց հետո. ավելին, անհնար է որևէ բան ներկայացնել, երբ աշակերտները դեռևս չեն յուրացրել տվյալ նյութի փաստերը։ Որոշ դեպքերում դա այդպես է, որոշ դեպքերում՝ ոչ։ Հաճախ աշակերտների համար դերախաղը դառնում է անհետաքրքիր, երբ արդեն հայտնի է, թե նրանք ինչպես պետք է գործեն։

Մինչդեռ, եթե աշակերտները որոշակի իրավիճակ են ներկայացնում, նրանք կարող են իրենց անձնական փորձը համադրել ներկայացվող գիտելիքին հաջորդիվ։

**2.2.Կագանի մեթոդով համագործակցային ուսուցման եղանակը**

Դոկտոր Սպենսեր Կագանի «Համագործակցային ուսուցում» աշխատությունը հրապարակվել է 1985 թվականին (Սան Կլեմենտե, Կալիֆորնիայի նահանգ. Kagan Publishing)։ Այս գիրքը համագործակցային ուսուցման եղանակների ամենալիարժեք և ամենաարդի ժողովածուն է։ Այն չի առնչվում որևէ այլ մեթոդի. դրանում ներկայացված մեթոդը հայտնի է որպես Կագանի մեթոդ։ Այն մեթոդներից կազմված ժողովածու է, որոնք տեսակավորված են հիմնականում ըստ աշակերտների կարողությունների։ Կագանի մեթոդի հիմքում դրված է համագործակցության գաղափարը, և այդ մեթոդով փորձ է կատարվում հաշվի առնել անհատական յուրահատկությունները։

Ուսուցանում–ուսանում գործընթացն ունի երկու նպատակ՝

* Տվյալ առարկայի նպատակը՝ դասավանդվող նյութի հիման վրա զարգացնել ճանաչողական հմտությունները։
* Սոցիալական նպատակը՝ առաջինը, աշակերտները պատասխանատվություն են ստանձնում։ Երկրորդ, նյութը դասավանդվում է համագործակցության վրա հիմնված տարբեր եղանակներով, ինչն իր հերթին զարգացնում է նաև աշակերտների շփման հմտությունները։

Համագործակցության վրա հիմնված ուսուցումը խմբային ուսուցման ամենաբարձր մակարդակն է։ Խմբերի ձևավորման այս եղանակի դեպքում խմբի անդամները մեծապես ապավինում են միմյանց, ուստի զուտ առարկային առնչվող նյութեր յուրացնելուց բացի նրանք ձեռք են բերում նաև շփման հմտություններ։ Ուսուցիչն աշակերտներից չի պահանջում նման հմտություններ ունենալ. փոխարենը, նա նպաստում է դրանց զարգացմանը՝ կիրառելով համագործակցություն ապահովող տարատեսակ մեթոդներ։

Խումբ

* Համատեղ աշխատող խումբը բաղկացած է3-6 մշտական անդամներից։ Խմբի անդամների միջև կապը սերտ է. նրանք ճանաչում, ընդունում և աջակցում են միմյանց։
* *Խմբի կազմը միատարր չէ՝*մասնակիցների ընդունակությունները, սեռը, համակրանքը և էթնիկական ծագումը տարբեր են։
* *Խմբերի ձևավորման եղանակները՝*պատահական կամ նպատակային։

• Պարտականությունները խմբում, օրինակ՝

- *քարտուղարը* պատասխանատու է ճիշտ խոսքի համար

- *ժամանակը հաշվառողը* պատասխանատու է ժամանակային սահմանափակումներին հետևելու համար

– *աշխատանքների կատարման պատասխանատուն* ապահովում է բոլորի կողմից իրենց աշխատանքի պատշաճ կատարումն ու խմբում արդյունավետ հաղորդակցությունը

– *խոսնակը* պատասխանատու է ուսուցչի հետ կապ պահպանելու համար, զեկուցում է կատարված աշխատանքի մասին և ներկայացնում կատարված առաջադրանքը։

* Խմբում առաջադրանքների բաշխումը, աշխատանքի կազմակերպումն ու կիրառվելիք մեթոդաբանության որոշումը (օրինակ՝ «Կլոր սեղան», «Բառերի շրջապտույտ», «Խճանկար» և այլն):

Դասաժամի կառավարումը

• Դասարանը պետք է դասավորված լինի այնպես, որ աշակերտները հեշտությամբ հաղորդակցվեն իրենց խմբի մասնակիցների հետ։ Խմբային աշխատանքի ընթացքում աղմուկի մակարդակը կարգավորելու համար պետք է նախապատրաստել որոշակի նշան կամ խորհրդանշան (որի շուրջ դասարանը նախապես համաձայնության է եկել):

• Սահուն և արդյունավետ աշխատանքի համար պայմաններ ապահովելու նպատակով գործիքների տեղը և աշխատանքի վայրը պետք է անփոփոխ մնան։

Համագործակցելու նպատակը

Գոյություն ունի աշակերտների՝ համագործակցելու ցանկությանը նպաստելու և այն պահպանելու երեք եղանակ՝

• «համայնքի» (խումբ, դասարան) ձևավորում

• համագործակցային առաջադրանքներ

• խրախուսման և գնահատման համակարգի կիրառում։

Համագործակցելու պատրաստակամությունը

Շփվելու հմտությունները զարգացնելու համար կարելի է օգտագործել մի շարք վարժություններ.

• մոդելավորող ուսումնական խումբ

• համատեղ մեկնաբանություն

• դերախաղ

• դիտարկում

• փոխօգնություն

• պարտականությունների որոշում/բաշխում/

**2.3.Համագործակցային ուսուցման հիմնական սկզբունքները**

Եթե հետևյալ բոլոր սկզբունքները չեն պահպանվում, համագործակցային ուսումը տեղի չի ունենում։ Չորս հիմնական սկզբունքները (Սպենսեր Կագանի համաձայն)՝

*ա) Զուգահեռաբար տեղի ունեցող շփումներ՝*ուսման գործընթացում աշակերտների միջև տեղի են ունենում բազում շփումներ։ Այսպիսով, յուրաքանչյուր անհատ աշակերտի ակտիվ մասնակցության տևողությունը շատ ավելի երկար է, քան այն կլիներ ավանդական եղանակով ուսուցման դեպքում։

*բ) Անձնական պատասխանատվություն՝* աշակերտներից յուրաքանչյուրը պետք է ավարտի աշխատանքի իր բաժինը՝ խմբի աշխատանքում ներդրում կատարելու համար։ Յուրաքանչյուր աշակերտ իր աշխատանքի մասին զեկուցում է խմբին։ Դասընկերները գիտեն խմբում ներգրավված յուրաքանչյուր աշակերտի ներդրման մասին, և յուրաքանչյուր անձ պատասխանատու է առաջադրանքի կոնկրետ մասի համար։

*գ) Կառուցողական փոխկախվածություն՝*անհատական զարգացումն ու խմբի զարգացումը դրականորեն փոխազդում են միմյանց, եթե աշակերտի զարգացման համար պահանջվում է դասընկերների զարգացումը, և եթե խմբի հաջողությունը միաժամանակ նշանակում է նաև մեկ այլ խմբի հաջողություն։

*դ) Հավասարաչափ մասնակցություն՝*աշակերտները մասնակցում են աշխատանքին ըստ իրենց ընդունակությունների։ Այս նպատակին հնարավոր է հասնել աշխատանքի բաշխման և առաջադրանքներ հանձնարարելու միջոցով։

Եղանակներ

Ուսուցման համագործակցային եղանակներից յուրաքանչյուրն իր կիրառությունն ունի, քանի որ դրանցից յուրաքանչյուրը կարող է կիրառվել տարբեր իրավիճակներում։ *Ուսուցման եղանակն ընտրելիս պետք է հաշվի առնել՝*

• աշխատանքի համար հատկացված ժամանակը

• վարժությունների տեսակները

• դասերի տեսակները

• բովանդակությունը

• փոխկախվածության աստիճանը։Վերը նշվածի համաձայն՝ ստորև ներկայացվում են ուսուցման համագործակցային աշխատանքի մի շարք եղանակներ, որոնք նախատեսված են տարբեր իրավիճակներում կիրառության մեջ դրվելու համար՝

ա) Խումբ ձևավորելու եղանակը.

*Մարդկանցից կազմված խճանկար՝*խմբի ձևավորման «պատահական» եղանակ։ Այս դեպքում նկարները կտրատվում են մասերի՝ խմբում ընդգրկված աշակերտների թվին համապատասխան։ Յուրաքանչյուր աշակերտի տրվում է նկարի մեկ կտոր։ Նրանք պետք է փոխանակեն նկարի կտորները միմյանց հետ։ Յուրաքանչյուր աշակերտ պետք է առնվազն մեկ անգամ փոխանակի նկարի իր կտորը։ Այնուհետև աշակերտները պետք է գտնեն, թե ում մոտ է նկարի մյուս մասը՝ նկարն ամբողջությամբ կազմելու համար։ Այս եղանակով խմբերը ձևավորվում են պատահականորեն, մինչդեռ, եթե նկարի կտորների հետևի մասում գրվեն աշակերտների անունները, ուսուցման այս եղանակը հնարավոր է օգտագործել նպատակային կերպով խումբ ձևավորելու համար։

բ) Նոր թեմայի ընկալմանը նպաստող եղանակ

*Երեք քայլից բաղկացած հարցազրույց*

Ուսուցիչը խմբի անդամներին տալիս է **Ա, Բ, Գ** և **Դ** տառերով քարտեր։

Յուրաքանչյուրի աշակերտի տրվում է տարբեր տեքստ և վարժություն։

Խմբի յուրաքանչյուր անդամ կարդում է իր վարժությունն ու տեքստը և նշումներ է կատարում։

1. «Ա» աշակերտը «Բ»–ին պատմում է իր տեքստի մասին, մինչ «Գ»–ն զրուցում է «Դ»–ի հետ իր տեքստի մասին։
2. «Բ»–ն պատմում է «Ա» –ին, իսկ «Դ»–ն պատմում է «Գ»–ին իրենց կարդացածի մասին ։
3. *Բամբասանք՝*«Ա»–ն «Գ»–ին և «Դ»–ին պատմում է այն, ինչ լսել է «Բ»–ից, որից հետո «Բ»–ն պատմում է այն, ինչ լսել է «Ա»–ից։ Այնուհետև «Գ»–ն կրկնում է այն, ինչ իրեն պատմել է «Դ»–ն, իսկ «Դ»–ն կրկնում է «Գ»–ից լսածը։

Խմբի անդամները նշումներ են անում կամ լսում են ուրիշներին, որպեսզի չորս անդամներն էլ ծանոթանան տեքստերի հետ։

գ) Ուսուցման ամփոփման և համակարգման եղանակ

*Կլոր սեղան*

Այս եղանակն օգտակար է՝

* ներկայացում պատրաստելու,
* աշակերտների կողմից որոշակի տեղեկությունների ըմբռնումը ստուգելու,
* «ուղեղների գրոհ» անցկացնելու (կարծիքների ստեղծում՝ կոլեկտիվ քննարկման արդյունքում),
* աշակերտներին ստուգելու և
* գործնական աշխատանք անցկացնելու համար։

Այս վարժությունը կատարելու համար խմբի անդամներին անհրաժեշտ է օգտագործել թուղթ և գրիչ։ Աշակերտներից մեկը որևէ բան է գրում թղթի վրա, այնուհետև փոխանցում է այդ թուղթն ու գրիչն իրենից ձախ գտնվող աշակերտին։ Գործիքները պարզապես շրջանաձև փոխանցվում են միմյանց, որից էլ առաջացել է մեթոդի «կլոր սեղան» անվանումը։

դ) Ստուգման և գնահատման եղանակները

*Վարժության փոխանցում. որակի հսկողությունը և գնահատումը խմբում*

Յուրաքանչյուր խումբ (նախօրոք ձեռք բերված համաձայնությամբ) մյուսներին որևէ հարց է ուղարկում, իսկ վերջիններս նրանց են ուղարկում դրա ճիշտ պատասխանը։ Այդկերպ խմբերն ինքնաստուգում են իրականացնում։

Ըստ Կագանի, ուսուցման համագործակցային մանկավարժության կիրառումը հնարավոր է միայն այն դեպքում, երբ կիրառվում են բոլոր չորս հիմնական սկզբունքները։

**2.4.Համագործակցային դասի պլան**

Առարկան – Մայրենի

Դասարան -երրորդ

Դասագիրք -Վ.Ա.Սարգսյան, Կ.Թորոսյան, Հ.Խաչատրյան, Ե.Ջիլավյան «Մայրենի 3», Մանմար հրատարակչություն, 2014 թ.

Թեմատիկ խումբ՝ «Ժողովուրդն իմաստուն է»

Դասի թեմա՝ «Հնարամիտը»

Դասի տիպը՝ նոր նյութի ուսումնասիրման, 2 +1 ժամ

Կազմակերպման եղանակը՝ խմբային աշխատանք

Չափորոշչային պահանջներ - հասկանալ գրական տեքստում նկարագրված իրադարձությունների հաջորդականությունը, վերաբերմունք դրսևորել գործող անձանց արարքների նկատմամբ

Դասի նպատակը – 1. Բնագիրը հասկանալու, արտահայտիչ, սահուն, վարժ, անսխալ ընթերցելու կարողությունների զարգացում

2. Երկխոսությունները հնչերանգով առանձնացնելու, իմաստն ընկալելու կարողությունների զարգացում

Դասի ակնկալվող արդյունքները՝

•Արտահայտիչ սահուն կընթերցեն բնագիրը՝ ձայնի բարձրությունն ու տեմպը համապատասխանեցնելով իրավիճակների և հերոսների հույզերին:

•Կկանխագուշակեն բնագրի դեպքերի հաջորդականությունը:

•Կբացատրեն անծանոթ բառերի իմաստները՝ օգտվելով բառարանից և համացանցից:

•Հերոսների մասին տեղեկություններ կքաղեն բնագրից և նկարազարդումից: • Կկատարեն լեզվական աշխատանք հատկանիշ ցույց տվող բառերի շուրջ՝ գտնելով հոմանիշներն ու հականիշները:

Խմբային առաջադրանքներ

1. Լեզվաբաններ: Տեքստի միջից ընտրել անծանոթ բառերը, բացատրել հաջորդ դասին: Աշխատանքը ներկայացնել պաստառով:

2. Ազգագրագետներ: Ընտրել թեմայի վերաբերյալ ասույթ կամ ասացվածք և մեկնաբանել հաջորդ դասին: Աշխատանքը ներկայացնել պաստառով:

3. Նկարիչներ: Մտածել տեքստի բովանդակությունը, իմաստը ներկայացնելու եղանակ: Հաջորդ դասին աշխատանքը ներկայացնել պաստառով:

4. Դերասաններ: Մտածել տեքստի բովանդակությունը, երկխոսությունները, իմաստը ներկայացնելու եղանակ:

Հաջորդ դասին աշխատանքը ներկայացնել պաստառով:

Դասի ընթացքը.

Խթանման համար ընթերցում ենք դասագրքում զետեղված մուտքի «պատուհանիկը»: Ուսուցիչ - Հնարավո՞ր է, որ աշխարհում լինի մի մարդ, ով կարողանա ծովի ջուրը լրիվ խմել: Պարզվում է, որ հնարավոր է, եթե … Ի՞նչ եք կարծում, ո՞ր դեպքում է հնարավոր ծովի ջուրը լրիվ խմել: Աշակերտները կարծիքներ են հայտնում:

Ուսուցիչ – Ուզում եք իմանալ, թե ինչպես կարելի է ծովի ջուրը խմե՞լ: Ուրեմն եկեք կարդանք «Հնարամիտը» տեքստը: Խմբերին հանձնարարվում է լուռ ընթերցել դասանյութի առաջին հատվածը և պատասխանել գրատախտակին գրված հարցին. «Առանց նախօրոք մտածելու, ի՞նչ խոստում տվեց հերոսը և դա ի՞նչ հետևանք ունեցավ»:

Բնագրի երկրորդ հատվածը ընթերցելուց առաջ տրվում է խթանող հարց: «Ինչպե՞ս կարելի է օգնել հերոսին: Փորձեք գտնել հնարամիտ տարբերակ»: Երկու րոպե խմբերը քննարկում են և առաջարկում իրենց տարբերակը: Խմբերին լսելուց հետո հանձնարարվում է լուռ ընթերցել դասանյութի երկրորդ հատվածը և մեկնաբանել Եզոպոսի գտած ելքը: Խմբերը լուռ ընթերցում են տեքստի երկրորդ հատվածը: Այն համեմատում են իրենց կանխագուշակած տարբերակների հետ: Խմբի ընտրությամբ յուրաքանչյուր խմբի սահուն, արտահայտիչ ընթերցող աշակերտները միմյանց շարունակելով, բարձրաձայն ընթերցում են տեքստի առաջին և երկրորդ հատվածներն ամբողջությամբ:

Կշռադատում.

Գրատախտակին գծում է աղյուսակ՝ հերոսների անուններով և առաջարկում բնութագրել նրանց ածականներով: Քսանթոս Եզոպոս մեծախոս ,հնարամիտ ,անմիտ, հավատարիմ, ինքնահավան ,խելացի: Աշակերտները կկրկնեն հատկանիշ ցույց տվող բառերը, կգտնեն հոմանիշներ և հականիշներ:

Ընդմիջումից հետո ուսուցիչը յուրաքանչյուր խմբին առաջարկում է տեստից դուրս գրել չորս բառ: Բառերը կարող են լինել անծանոթ կամ ծանոթ, բայց անհասկանալի: Այնուհետև առաջարկում է ժամացույցի սլաքների ուղղությամբ փոխանցել անծանոթ բառերով թերթիկները: Ուսուցիչն առաջարկում է խմբային աշխատանքի միջոցով բացատրել թերթիկների վրա գրված բառերի իմաստները: Երեխաները կարող են օգտվել բառարանից կամ օգտագործել համացանցը:

Խմբերն աշխատում են 10 րոպե, այնուհետև ներկայացնում են իրենց աշխատանքը: Ուսուցիչը 18 ճշգրտում է անծանոթ բառերը, պատասխանում երեխաների հարցերին: Այնուհետև խմբերը ստանում են առաջադրանք. «Խմբային աշխատանքի միջոցով գտնել տեքստի բանալի բառը կամ նախադասությունը»: Քննարկման համար տրվում է ժամանակ՝ 5 րոպե: Ժամանակը լրանալուց հետո խմբերը ներկայացնում են իրենց աշխատանքը, հիմնավորում ընտրությունը: Ուսուցիչը փորձում է ամփոփել կատարված աշխատանքը, ճշգրտում է հաջորդ դասի համար յուրաքանչյուր խմբի ստացած առաջադրանքը և հրաժեշտ տալիս աշակերտներին: Տնային անհատական առաջադրանք փակցնում ենք պաստառ ծառի տեսքով: Ծառի վրա երեք տարբեր չափերի տերևների տեսքով կպչուն թղթեր են փակցված, որոնց գրված են շերտավորված տնային հանձնարարություններ՝ տարամակարդակ առաջադրանքներով: Փոքր տերևներ, էջ 61, առաջադրանք 1 ա, միջին չափի տերևներ՝ էջ 61, առաջադրանք 1 ա, բ, մեծ տերևներ՝ էջ 61, առաջադրանք 1 ա, բ: Ստացված բառակապակցություններով հորինել տեքստ:

Հաջորդ դասին խմբերը ներկայացնում են խմբային աշխատանքները պաստառներով, դերախաղով, նկարով: Ուսուցիչը լսում է խմբերի ներկայացումները, հարցեր է տալիս, գնահատում խմբերին, մեկնաբանելով նրանց աշխատանքը: Ուսուցիչը փորձում է ամփոփել կատարված աշխատանքը, հարցով. «Ի՞նչ հասկացաք մեր այս դասից», «Ի՞նչ սովորեցիք մեր դասից», «Ի՞նչ եզրակացրեցիք մեր այս դասի արդյունքում»:

ԵԶՐԱԿԱՑՈՒԹՅՈՒՆ

Այսպիսով, տարրական դպրոցում հաճախակի իրականացվող համագործակցային ուսուցումը նպաստում է սովորողների ներգրավմանը գիտելիքի գործընթացում, հնարավորություն է տալիս հասկանալ և ռեֆլեքսավորել այն, ինչ նրանք գիտեն և մտածում են գիտելիքների, գաղափարների, գործունեության եղանակների փոխանակման միջոցով: Նման ուսուցումը թույլ է տալիս կրտսեր դպրոցականներին ոչ միայն նոր գիտելիք ստանալ, այլև զարգացնում է ճանաչողական ուսումնական գործունեությունը, բանավոր խոսք կառուցելու, ներկայացնելու, լեզվամտածողության, ինչպես նաև սոցիալական կարողությունները վերափոխում համագործակցության ավելի բարձր ձևերի: Դպրոցական նստարանին արդեն տարրական դպրոցից ձևավորվող անհատական, ուսումնական և նորագույն տեղեկատվական-հաղորդակցական կոմպետենտությունը գնահատվում է որպես բոլոր նրանց վաղվա մրցունակության ապահովման կարևորագույն պայման, ովքեր սկսում են ընկալել դպրոցական ծրագրի ամենասկիզբն այսօր։ Նման մոտեցումը գնահատվում է որպես երեխայի ուսումնական գործունեության կառուցվածքում սկզբնական կրթական մոտիվացիայի պահպանման հիմնարար խնդրի հնարավոր լուծում, կրտսեր աշակերտի ուսումնական գործունեության ապահովման համար: Խմբային աշխատանքում սովորողների միավորումը նպաստում է կրտսեր դպրոցականի ինքնագնահատականի ձևավորմանը: Խմբում երեխաներին հնարավորություն է ընձեռվում գնահատել խմբի և իր սեփական գործունեությունը, արտահայտել իրենց կարծիքը, լսել ուրիշների կարծիքը, նրանց մոտ մշակվում է հենց թիմում աշխատելու ունակություն, կրտսեր դպրոցականները սովորում են լսել խմբի իրենց ընկերների կարծիքը, վերլուծել ասվածը, ինչ-որ բանի հետ համաձայնել և բացատրել, թե ինչու է համաձայն, իսկ եթե ինչ-որ բանի հետ համաձայն չէ, ապա համապատասխանաբար անհամաձայնության համար փաստարկներ բերել, ինչը նպաստում է սովորողի լեզվամտածողության, բանավոր խոսքի զարգացմանը։ Ուսումնական գործունեության խմբային ձևերը զարգացնում են աշակերտների միջանձնային հարաբերությունները, թույլ են տալիս հաշվի առնել կոնկրետ աշակերտի անհատական առանձնահատկությունները և սոցիալական կարգավիճակը, ինքնահաստատվել դասընկերների միջավայրում, բարձրացնում են սովորողների ինքնագնահատականը և խմբային նվաճումների փորձը:

Կատարված հետազոտական աշխատանքի արդյունքում համոզվեցինք, որ համագործակցային աշխատանքը զարգացնում է սովորողների միտքը, նպաստում է կրտսեր դպրոցականի լեզվամտածողության, բանավոր խոսքի, ինչպես նաև սոցիալական հմտությունների, շփման, հաղորդակցման, լսելու, համագործակցելու մշակույթի զարգացմանը, սովորողի ինքնագնահատականի ձևավորմանը:

Օգտագործված գրականության ցանկ

1. Խաչատրյան Ս.Գ., Ուսուցման ժամանակակից մեթոդների կիրառումը, Գյումրի, 2006, 96 էջ:

2. Հովհաննիսյան Ա., Հարությունյան Կ., Խրիմյան Մ., Խաչատրյան Ս., Բայա- թյան Ն., Ալեքսանյան Լ.,Պուրուկուրու Վ., Համագործակցային ուսուցում, Երևան, «Անտարես» հրատ., 2006, 123 էջ:

3. Վարդումյան Ս., Ջաղինյան Ն., Հարությունյան Լ., Գարի Վարելլա, Ժամանա- կակից մանկավարժական մոտեցումներ, Երևան, «Նոյյան տապան» հրատ., 2005, 402 էջ:

4. Համագործակցության մանկավարժություն (Վ.Շատալով, Մ.Շչետինին, Ն.Գուզիկ, Ս.Լիսենկովա)

5. Cooperative Learning <https://en.wikipedia.org/wiki/Cooperative_learning>

6.Давыдов В.В. Младший школьный возраст как особый период в жизни ребенка / Проблемы развивающего обучения. – М.: Директмедиа Паблишинг. – 2008. – 613 с.

7.Выготский Л.С. Педагогическая психология под ред. В.В. Давыдова. М.: АСТ; Астрель, 2010. - 413 с.

8. Бабанский Ю.К. Оптимизация учебно-воспитательного процесса: методические основы / Юрий Константинович Бабанский. М.: Просвещение, 1982. 192 с.

9. Зарукина Е.В. Активные методы обучения: рекомендации по разработке и применению / Е.В. Зарукина, Н.А. Логинова.- СПб: СПбГИЭУ, 2010.- 116 с.

10. Интерактивные технологии в образовательном процессе / сост. Е.Б. Манузина, Е.Э. Норина, А.Ю. Арутюнян.- Бийск: АГАО им. В.М. Шукшина.- 2014.- 89 с.

11. Коджаспирова Г.М., Коджаспиров А.Ю. Словарь по педагогике. М. : ИКЦ «МарТ»; Ростов н/Д: Издательский центр «МарТ», 2015. - 448 с.

12. Кашлев С.С. Интерактивные методы обучения / С.С. Кашлев.- М.: Мозаика-Синтез, 2015.- 114 с. 13. Панина Т.С., Вавилова Л.Н. Современные способы активизации обучения. Учеб. пособ. / М.В. Кларина – М.: Издат. центр «Академия», 4-е изд., стер. - М.: 2008. - 176 с.

14. Талызина Н. Ф. Психология детей младшего школьного возраста: формирование познавательной деятельности младших школьников: учеб. Пос. для академ. бакалавр. / 15.Н.Ф.Талызина. - 2-е изд., перераб. и доп. - Москва: Издательство Юрайт, 2019. - 172 с.